Sodininkų bendrijų įstatymo 29 straipsniu reguliuota ginčų tvarka:

**„29 straipsnis. Ginčų sprendimas**

1. Ginčai tarp bendrijos ir bendrijos narių, tarp bendrijos ir kitų fizinių ar juridinių asmenų spendžiami Civilinio kodekso nustatyta tvarka.

2. Jeigu bendrijos nariai pageidauja raštu, jų tarpusavio ginčus gali nagrinėti bendrijos valdymo organas arba bendrijos narių susirinkimas įstatų nustatyta tvarka. Apie priimtą sprendimą ginčo šalims turi būti pranešta raštu. Jeigu ginčo šalys nesutinka su priimtu sprendimu, jų ginčas įstatymų nustatyta tvarka gali būti sprendžiamas teisme.“

▫

**Ši tvarka yra neaiški**:

1. nurodyta, kad ginčai sprendžiami Civilinio kodekso nustatyta tvarka, tačiau Civilinis kodeksas ginčų sprendimo tvarkos nereguliuoja;
2. pagal straipsnio 2-ą dalį ginčo išsprendimą turi inicijuoti visos ginčo šalys ar pakanka vienos šalies kreipimosi;
3. esant kreipimuisi, bendrijos valdymo organas (bendrijos narių susirinkimas) išnagrinėti ginčą privalo ar neprivalo;
4. bendrijos valdymo organo (bendrijos narių susirinkimo) sprendimas dėl ginčo yra privalomas ginčo šalims ar yra tik rekomendacinis;
5. ar bendrijos valdymo organo (bendrijos narių susirinkimo) sprendimas dėl ginčo yra vykdomasis dokumentas. Įstatyme nenurodyta, todėl nepatenka į Civilinio proceso kodekso 587 straipsnio „Vykdomieji dokumentai“ punktą „10) kiti institucijų ir pareigūnų sprendimai, kurių vykdymą civilinio proceso tvarka nustato įstatymai“. Jei nėra vykdomasis dokumentas, tai nėra galimybės kreiptis į antstolį dėl priverstinio vykdymo;
6. ar šiuo straipsniu reguliuojama tvarka yra įstatymų nustatyta išankstinio ginčų sprendimo ne teisme tvarka, kurią būtina išnaudoti prieš kreipiantis į teismą. Neaišku, nes parašyta „gali“. Šiuo klausimu neaišku netgi teisėjams – pridedu teismo nutartis, kuriose matyti, kad apylinkės teismų ir apygardos teismų nuomonės yra priešingos.

**Prašau** pripažinti šį kreipimąsi peticija ir **siūlau**:

**Pakeisti Sodininkų bendrijų įstatymo 29 straipsnį – aiškiai sureguliuoti ginčų sprendimo tvarką.**